31993D0552
L 268/83
JURNALUL OFÍCIAL AL UNIUNII EUROPENE
DECIZIA COMISIEI
din 1 octombrie 1993
de stabilire a formularului standard pentru supravegherea și controlul transporturilor de deșeuri radioactive, prevăzut de Directiva 92/3/Euratom a Consiliului
(93/552/Euratom)
COMISIA COMUNITĂȚILOR EUROPENE,
având în vedere Tratatul de instituire a Comunității Europene a Energiei Atomice,
având în vedere Directiva 92/3/Euratom a Consiliului din 3 februarie 1992 privind supravegherea și controlul transporturilor de deșeuri radioactive între statele membre și în interiorul sau în afara Comunității (1), în special articolul 20,
întrucât, în temeiul Directivei 92/3/Euratom, Comisiei i se solicită stabilirea unui formular standard;
întrucât directiva respectivă se aplică nu numai transporturilor de deșeuri radioactive între statele membre, ci și importurilor și exporturilor de astfel de deșeuri în/din Comunitate și tranzitului prin Comunitate a deșeurilor expediate de o țară terță spre altă țară terță;
întrucât, în anumite condiții, se poate depune o singură cerere pentru mai multe transporturi;
întrucât este necesar ca toate aceste cazuri să fie incluse într-un singur formular, care să cuprindă rubrici adecvate pentru toate situațiile prevăzute de respectiva directivă;
întrucât măsurile prevăzute de prezenta decizie sunt în conformitate cu avizul comitetului instituit la articolul 19 din directiva respectivă,
ADOPTĂ PREZENTA DECIZIE:
Articolul 1
Formularul standard inclus în anexă se utilizează pentru orice transporturi de deșeuri radioactive între statele membre și în/din Comunitate, aflate sub incidența Directivei 92/3/Euratom.
Articolul 2
Formularul standard trebuie completat conform indicațiilor conținute în rubricile sale.
Articolul 3
(1) Formularul standard trebuie tipărit cu cerneală neagră pe hârtie albă cântărind minimum 40 de grame pe metru pătrat, iar hârtia trebuie să fie suficient de rezistentă pentru a nu permite ruperea sau îndoirea documentului în condiții normale de utilizare.
(2) Dimensiunile formularului standard trebuie să fie de 210 × 297 mm (format A4), cu o toleranță de maximum 5 mm în minus și 8 mm în plus.
(3) Statele membre pot solicita înscrierea pe formular a numelui și a adresei tipografiei sau a unei mărci care să permită identificarea acesteia. Statele membre pot condiționa, de asemenea, tipărirea privată a formularelor de autorizarea lor prealabilă.
Articolul 4
Statele membre iau măsurile necesare, în conformitate cu prezenta directivă, până la 1 ianuarie 1994.
Articolul 5
Prezenta decizie se adresează statelor membre.
Adoptată la Bruxelles, 1 octombrie 1993.